Detektor har også spurgt Kristian Hegaard, om han mener, det er retvisende at sige, at der kun er fundet 'et par slangebøsser og noget peberspray' i grænsekontrollen.

Kristian Hegaard, når du tager i Netto for at købe 'et par liter mælk og noget havregryn' - kommer du så hjem med 50 liter mælk, 270 pakker havregryn, 400 tomater, 135 pakker gær og 65 øl?

- Nej, det gør jeg selvfølgelig ikke. Når jeg siger et par, mener jeg omkring 50 slangebøsser og lidt over 200 pebersprays.

Alt i alt er der fundet over tusind ulovlige våben. Alligevel siger du i folketingsdebatten, at man har fundet et par slangebøsser og noget peberspray. Synes du, det er retvisende?

- Det, jeg sagde i Folketingets debat, var, at vi siden 2016 har brugt over 1,25 mia. kroner og 2,3 mio. mandetimer. Så gav jeg nogle eksempler på, hvad man har fundet, og hvad man ikke har fundet. Og blandt de konkrete eksempler er det peberspray og slangebøsser, og det man ikke har fundet er skydevåben.

Er der ikke langt fra 'et par slangebøsser og noget peberspray' til over tusind ulovlige våben?

- Det, jeg opremsede, var nogle eksempler på, hvad der var fundet og ikke fundet. I alt er der fundet godt 1.100 våben, herunder mindst 50 slangebøsser og over 200 pebersprays. Det er godt nok mange ressourcer at bruge på det.

Den holdning kan du jo sagtens have. Jeg skal bare lige forstå dig: Var det en fejl, da du sagde 'et par slangebøsser'?

- Normalt når jeg hører ordet 'et par', så vil jeg selvfølgelig tænke to. Det vil man normalt tænke, og det er klart, at hvis man forstod det som to, når jeg sagde 'et par', så var det ikke, det, jeg mente.

- Mit budskab var at gøre opmærksom på, hvad det var for nogle våben, der er fundet og ikke fundet. Jeg kom ikke med nogle konkrete tal på, hvad det var.

Næste gang I skal diskutere grænsekontrol i Folketinget, vil du så stadig sige, at man kun har fundet et par slangebøsser og noget peberspray?

- Jeg har lært, at 'et par' kan forstås sådan, at jeg mener to slangebøsser eller noget i det lag. Det vil være mere præcist at sige noget, der ikke kan fortolkes som to, men i stedet sige at der er fundet slangebøsser og peberspray og ikke skydevåben.

Og knive og slagvåben og strømpistoler. Det kunne du jo også nævne?